STRATEGISK PLANGRUNDLAG OG VÆRDIGRUNDLAG FOR LINÅ FRISKOLE
Frem mod skolestart i august 2027
1. Sikring af fagligheden
Som fri grundskole er Linå Friskole lovmæssigt forpligtet til at sikre, at undervisningen giver eleverne de samme faglige kompetencer og det samme niveau, som kræves i folkeskolen. Skolen vægter en høj faglighed, som hænger tæt sammen med læringslyst og ro til fordybelse. Fagligheden sikres ved, at skolens bestyrelse og den ansatte skoleleder i fællesskab udformer de specifikke pædagogiske læreplaner, mål og værdirammer frem mod skolestarten.
2. Holdning til PISA og testsystemet
Vi ser de faldende nationale PISA-resultater som et symptom på et skolesystem, der i for høj grad har været præget af digitalisering, rastløshed og mangel på dybdefordybelse. Vores modsvar er klart: Vejen til stærk faglighed går ikke gennem flere digitale test, men gennem analoge materialer, udeskolepædagogik og praktisk anvendt læring. Skærmfri og natur giver elevernes nervesystem den nødvendige ro, hvilket laves som en fundamental forudsætning for overhovedet at kunne modtage og lagre svær faglig viden. At ”stå mål med” folkeskolen er vores minimumskrav, men vi når målet ad en sundere og mere nærværende vej.
3. Undervisningens organisering og holdstruktur
Undervisningen på Linå Friskole er en gennemtænkt kombination af almindelige fag og projektorienteret arbejde. For at sikre et stærkt pædagogisk miljø arbejder vi ud fra en model med sammenlæste hold på tværs af klassetrin frem for traditionelle enkeltklasser. Holdene opdeles fleksibelt i mindre læringsgrupper, typisk:
0. – 2. klasse sammenlagt
3. – 4. klasse sammenlagt
5. – 6. klasse sammenlagt
Langt størstedelen af undervisningen vil foregå udendørs, hvor naturen vil være det primære undervisningsrum og klasseværelse.
4. Udelivets dokumenterede fordele
Børnene skal bestemt ikke bare løbe forvirret rundt i skoven hele dagen. Undervisningen i naturen er stramt rammesat, målstyret og nøje struktureret af læreren med klare faglige opgaver og fælles opsamlinger. Udelivets fordele er mange:
Fysisk sundhed: Styrker motorikken, immunforsvaret og sikrer sundt lys- og luftindtag.
Mental balance: Naturens dæmpede sanseindtryk reducerer stress, modvirker rastløshed og øger koncentrationsevnen.
Sociale dynamikker: Højt til loftet og åbne rammer giver plads til andre typer fællesskaber, hvilket mindsker konflikter.
Dyb faglæring: At røre, måle og opleve teorien i virkeligheden skaber en dybere forståelse og en stærkere læringslyst.
5. Væredygtighed
Hvor bæredygtighed handler om at passe på planeten, handler væredygtighed om at passe på det enkelte menneskes mentale trivsel, indre ro og eksistens. I et præstationssamfund flytter vi fokus fra konstant at skulle præstere og være online, til at barnet finder ro i sig selv, mærker sine egne grænser og udvikler en solid selvfølelse. Væredygtighed handler om at give børnene det psykiske og følelsesmæssige fundament, der skal til for at trives som hele mennesker i en kompleks verden.
6. Den åbne skole og forældreinddragelse
Linå Friskole vil være en åben skole. Det vil sige, at forældre altid er velkomne til at komme og følge undervisningen i hverdagen for at skabe fuld gennemsigtighed og tryghed. Som forældre forventes det, at man bakker aktivt op om skolens værdier og deltager i skolelivet. Derudover vil der være faste, fælles arbejdsdage, hvor forældre, ansatte og børn i fællesskab vedligeholder vores udefaciliteter og styrker de sociale bånd.
7. Skærm- og teknologipolitik
På skolen ønsker vi et levende og nærværende fællesskab. Fællesskabet styrkes ikke, hvis vi sidder bag hver vores skærm. Derfor er skolen fuldstændig skærmfri for de yngste elever, og skærme indgår overhovedet ikke i undervisningen, før eleverne bliver ældre. Først i de ældre klasser introduceres digitale værktøjer gradvist og udelukkende som et målrettet pædagogisk redskab, når det giver direkte faglig mening. I frikvarterer og pauser er skolen altid fuldstændig skærmfri for alle klassetrin for at værne om legen og relationerne ansigt til ansigt.
8. Tradition og årets gang
Vi vil føle og følge årets gang i naturens skiftende årstider. Derudover struktureres skoleåret omkring faste traditioner:
To store fordybelsesforløb: Et efterårsforløb med fokus på en historisk periode (hvor historien gøres levende og taktil i naturen) samt et forårsforløb med et stort fælles musical- og teaterforløb, hvor alle bidrager på eller bag scenen.
Årlig lejrskole: Et centralt højdepunkt for fællesskabet, hvor vi rykker tættere sammen i nye rammer.
Højtider og fester: Traditionel julefejring med fokus på nærvær samt årstidsfester (f.eks. Høstfest og Lysfest).
9. Lovmæssigt tilsyn
For at sikre den faglige og pædagogiske kvalitet vælges der en uvildig, certificeret ekstern tilsynsførende. Den tilsynsførende overværer undervisningen flere gange årligt og udarbejder en officiel, skriftlig tilsynsrapport, som sikrer, at skolen lever op til alle statslige krav.
10. Strategiske målsætninger for elevtal (År 1 og 2)
Skolen er godkendt til maksimalt 150-200 elever på sigt, men etableringen sker kontrolleret og roligt:
År 1 (August 2027): Vi ønsker at starte op med 25 elever for at sikre en overskuelig og tryg børnegruppe, hvor kulturen kan forankres dybt.
År 2: En kontrolleret udvidelse til 50 elever.
Personalenormeringen tilpasses direkte efter børnetallet for at sikre en høj voksentæthed under ledelse af Mette Lindebjerg.
11. Inddragelse af lokalsamfundet
Vi vil sikre en stor inddragelse af lokalsamfundet, så skolen bliver byens hjerte:
 Skolens 11.000 m² store naturarealer og bålpladser vil være åbne og tilgængelige for byens borgere i fritiden.
 Lokale ildsjæle (håndværkere, jægere, foreninger) inviteres aktivt ind som gæsteundervisere.
 Hele lokalsamfundet inviteres med til vores arbejdsdage og åbne kulturarrangementer såsom musical og lysfest.
12. Indmeldelsesproces og optagelsessamtale
Processen starter med en uforpligtende digital interessetilkendegivelse på skolens hjemmeside for at få en plads i køen. Før den endelige, bindende indmeldelse vil der altid være en optagelsessamtale med skolelederen eller et bestyrelsesmedlem, så man gensidigt kan forventningsafstemme og sige ja til hinanden.
Centrale kontaktoplysninger:
Skoleleder: Mette Lindebjerg – Tlf: 3055 0099 – Mail: mette.lindebjerg@gmail.com
Bestyrelsesforperson: Annika Block Yde – Tlf: 6167 6255 – Mail: info@linaafriskole.dk
Hjemmeside: www.linaafriskole.dk
13. En typisk skoledag (Eksempel)
	Tidspunkt
	Aktivitet
	Pædagogisk indhold

	08.00 – 08.30
	Morgensamling
	Fællessang, fortælling og rolig start på dagen.

	08.30 – 10.00
	Faglig fordybelse/udeskole
	Kernefag (dansk/matematik) med analoge bøger og hæfter.

	10.00 – 10.30
	Formiddagspause
	Madpakker og skærmfri leg i naturen.

	10.30 – 12.30
	Udeskole / Projekter
	Faglighed kobles til virkeligheden

	12.30 – 13.00
	Frokost og frikvartér
	Spisning og fri leg på de grønne arealer.

	13.00 – 14.00
	Kreativt værksted
	Musiske/praktiske fag og fælles oprydning og afrunding.


14. En varm invitation til fremtiden
Vi håber, at dette indblik i vores visioner har vækket din interesse for at komme med på den fantastiske og meningsfulde rejse, det er at starte en ny friskole helt fra bunden. Vi ønsker at skabe de bedste rammer for vores børns fremtid, og vi håber på en fortsat tæt, åben og stærk dialog med alle de forældre, der har fået interesse for denne nye, fantastiske friskole i Linå.
